Tallinas "Kalev/Cramo"
BC Kalev/Cramo ir profesionāls Igaunijas basketbola klubs, kas ir dibināts 1998. gadā. Klubs bāzēts Igaunijas galvaspilsētā Tallinā. "Kalev/Cramo" piedalās Igaunijas čempionātā, Latvijas—Igaunijas Basketbola līgā, FIBA Čempionu līgā. Vairākas sezonas spēlējis VTB līgā. Klubs savas mājas spēles aizvada Saku Suurhall arēnā. "Kalev/Cramo" ir 13 reizes uzvarējis Igaunijas čempionātā (2005, 2006, 2009, 2011, 2012, 2013, 2014, 2016, 2017, 2018, 2019, 2021, 2023). Klubu no 2019. gada līdz 2022. gadam vadīja latviešu treneris Roberts Štelmahers. Šobrīd galvenais treneris ir Heiko Rannula. Tajā spēlējuši vairāki Latvijas basketbolisti: Armands Šķēle, Aigars Šķēle, Rolands Freimanis, Jānis Kaufmanis, Mārcis Vītols, Ojārs Siliņš, Mārtiņš Meiers un Zigmārs Raimo. Šobrīd "Kalev/Cramo" sastāvā spēlē Jānis Bērziņš.